‘અજબ પ્રેમ કી ગજબ કહાની’નીસ્ક્રિપ્ટ તૈયાર થઈ ત્યારે રાજકુમાર સંતોષીની ઇચ્છા ફિલ્મમાં શાહિદ કપૂરને લેવાની હતી, પણ શાહિદ કપૂર ‘કિસ્મત કનેક્શન’ના શૂટિંગમાં બિઝી હતો એટલે તેણે એ ફિલ્મ નકારી દીધી. રાજકુમાર સંતોષી રણબીર પાસે પહોંચ્યા અને રણબીરને ‘અજબ પ્રેમ કી ગજબ કહાની’ નામની પહેલી બ્લૉકબસ્ટર ફિલ્મ મળી. સ્વાભાવિક છે કે ફિલ્મની સક્સેસ જોયા પછી સંતોષી અને રણબીર બન્ને એકબીજા સાથે કામ કરવા માગતા હતા, પણ જ્યારે સંતોષીએ ‘ફટા પોસ્ટર નિકલા હીરો’ની સ્ટોરી રણબીરને સંભળાવી ત્યારે રણબીર કપૂરે ફિલ્મ કરવાની ના પાડી દીધી હતી. રણબીરે સ્પષ્ટતાપૂર્વક કહ્યું હતું કે ફિલ્મની સ્ટોરીલાઇન ‘મુન્નાભાઈ’ સિરીઝને મળતી આવે છે. જો આ જ ફિલ્મ કરવી હોય તો તે આ પ્રોજેક્ટ સાથે નહીં જોડાય. રાજકુમાર સંતોષી શાહિદ તરફ ફર્યા. અગાઉ ‘અજબ પ્રેમ કી ગજબ કહાની’ રિજેક્ટ કરી ચૂકેલા શાહિદને સંતોષીની ફિલ્મ હવે નકારવી નહોતી એટલે તેણે પહેલાં ફિલ્મની હા પાડી અને પછી ફિલ્મની સ્ટોરી સાંભળી.